**Bácsbokod Nagyközség Önkormányzatának 13/2015.(VI.30.) önkormányzati rendelete**

**a szociálpolitikai kerekasztal létrehozásáról és működéséről**

Bácsbokod Nagyközség Önkormányzatának Képviselő-testülete Magyarország Alaptörvényének 32. cikk (2) bekezdése szerinti feladatkörében eljárva, a szociális igazgatásról és a szociális ellátásokról szóló 1993. évi III. tv. 58/B. § (2) bekezdésében kapott felhatalmazás alapján az alábbi rendeletet alkotja:

**1. §**

A rendelet célja, hogy helyileg szabályozza a szociálpolitikai kerekasztal feladatait, a résztvevők körét és a működés rendjét.

**2. §**

(1) A szociálpolitikai kerekasztal feladata, különösen a szolgáltatástervezési koncepcióban meghatározott feladatok megvalósulásának, végrehajtásának folyamatos figyelemmel kísérése.

(2) Segítséget nyújt adatok szolgáltatásával, a helyi igények felméréséhez, a szakterületéhez tartozó ellátások fejlesztéséhez, a szolgáltatástervezési koncepció elkészítéséhez.

(3) Jelentősebb szociálpolitikai feladatok véleményezése.

(4) A kerekasztal üléseit a polgármester hívja össze, a feladatok koordinálását az általa megbízott személy végzi.

**3. §**

(1) A szociálpolitikai kerekasztal szükség szerint, de legalább évente egy alkalommal ülésezik.

(2) A szociálpolitikai kerekasztal az üléseit a Polgármesteri Hivatal helyiségében tartja.

**4. §**

(1) A szociálpolitikai kerekasztal tagjai:

1. Bácsbokod Nagyközség Polgármestere,
2. Bácsbokod Nagyközség Jegyzője,
3. Bácsbokodi Polgármesteri Hivatal szociálpolitikával foglalkozó köztisztviselője,
4. Bácskai Általános Iskola delegáltja,
5. Bácsbokodi Általános Művelődési Központ delegáltja,
6. Meizl Ferenc Művelődési Ház és Könyvtár művelődésszervezője,
7. Bácsbokodi Idősek Klubja intézményvezetője,
8. Bácsbokodi Német Nemzetiségi Önkormányzat delegáltja,
9. Védőnői Szolgálat védőnői,

(2) A szociálpolitikai kerekasztal tagjait tevékenységükért díjazás nem illeti meg.

**5. §**

(1) A szociálpolitikai kerekasztal elnöke a polgármester.

(2) A szociálpolitikai kerekasztal akkor döntésképes, ha tagjainak több, mint fele jelen van. Véleményét, javaslatait egyszerű szótöbbséggel alakítja ki.

(3) A szociálpolitikai kerekasztal ülései nyilvánosak, a tagoknak észrevételezési, javaslattételi joguk van. Az ülésekkel kapcsolatos adminisztrációs teendőket a Polgármesteri Hivatal szociálpolitikával foglalkozó köztisztviselője látja el.

**6. §**

(1) Ez a rendelet a kihirdetését követő napon lép hatályba.

(2) Jelen rendeletnek a helyben szokásos módon történő kihirdetéséről a jegyző gondoskodik.

Kelt: Bácsbokod, 2015. június 29.

P.H.

Kovács László Dr. Welchner Edit

polgármester jegyző

Záradék:

A rendeletet a mai napon kihirdettem.

Kelt: Bácsbokod, 2015. június 30.

P.H.

Dr. Welchner Edit

jegyző